Dié alligator klouter sommer oor die heining‘n Skermskoot uit die video ŉ Video van ŉ alligator in Fort Myers, in die Amerikaanse deelstaat Florida, wat ŉ draadheining met lemmetjiesdraad bo-op uitklim, het wyd reaksie op sosiale media uitgelok. Eric Gilbert het dié video van die byna twee en ŉ half meter-lange alligator gedeel, waar hy teen die heining by die Hideaway-buiteklub uitgeklim het. Gilbert het aan Wink-TV vertel dié alligator staan bekend as Tom en kuier gereeld saam met besoekers vanweë sy ‘vriendelike’ aard. Hy het ook gesê dié video verduidelik hoe Tom dikwels by snaakse plekke in en uitkom. “Hy het sommige van die pale bietjie gewikkel met die opklim, maar eindelik ook oor die lemmetjiesdraad gekom. Alligators het natuurlik ŉ taai vel,” het hy vertel. Jeff Wilson, een van die bestuurders van die buiteklub, het gesê hulle wil ŉ alligator-bestande heining oprig nadat hulle die video gesien het. Bron: UPI